b'\n_START_ARTICLE_\nTerme 3000\n_START_PARAGRAPH_\nTerme 3000 so zdravili\xc5\xa1ki in \xc5\xa1portno-rekreacijski center v kraju Moravske Toplice. Terme le\xc5\xbee ob cesti Murska Sobota-Lendava na nadmorski vi\xc5\xa1ini okoli 203 mnm na robu \xc5\xa1iroke panonske ravnine ob ju\xc5\xbenem pobo\xc4\x8dju gri\xc4\x8devnate Gori\xc4\x8dke pokrajine._NEWLINE_Toplice so se pri\xc4\x8dele razvijati po letu 1960, ko so pri iskanju nafte na globini 1175 do 1467 m naleteli na 72\xc2\xb0C toplo termomineralno vodo. Najtoplej\xc5\xa1a termalna voda v Sloveniji je v terapevtske namene ohlajena na 36 do 38 \xc2\xb0C in opredeljena kot natrijevokloridna, hidrokarbonatna, kisla, \xc5\xbeelezova precej karbonizirana mineralna voda.\n_START_SECTION_\nZdravljenje\n_START_PARAGRAPH_\nZdravljenje se izvaja z zdravilno vodo s kopelmi v bazenih in kabinah. Poleg tega pa zdravili\xc5\xa1\xc4\x8de nudi \xc5\xa1e medicinsko telovadbo, masa\xc5\xbee, elektro in termo terapijo pelodne obloge, inhalacije in trakcije._NEWLINE_Termalna voda je \xc5\xa1e posebej koristna pri zdravljenju revmatskih in ko\xc5\xbenih bolezni, ter rehabilitaciji lokomotornega sistema po po\xc5\xa1kodbah in operacijah. Zdravljenje v termah ni primerno za bolnike s te\xc5\xbejimi obolenji srca in o\xc5\xbeilja in tiste ki imajo pove\xc4\x8dan krvni tlak ali te\xc5\xbeja obolenja ledvic in \xc5\xbeiv\xc4\x8devja.\n_START_SECTION_\nTermalni park in rekreacija\n_START_PARAGRAPH_\nTermalni park obsega 5.000 m\xc2\xb2 vodnih povr\xc5\xa1in z 28. notranjimi in zunanjimi bazeni ter ponuja \xc5\xa1e druge vodne artrakcije: divjo reko, vodnozra\xc4\x8dne le\xc5\xbealnike, gejzirje, slapove, vodne in zra\xc4\x8dne masa\xc5\xbee, vodne tokove in tobogane. V sklopu zdravili\xc5\xa1\xc4\x8da je tudi igri\xc5\xa1\xc4\x8de za golf, ki se z 18 igralnimi polji razprostira na 50 ha panonskih zelenic in kot naravni park obdaja termalni kompleks.'